Eesti Panga president Andres Lipstok  Aitäh, austatud Riigikogu  juhataja! Lugupeetud Riigikogu liikmed! Hea meel on teie ees järjekordselt seista ja presenteerida seekord Eesti Panga 2010. aasta aastaaruannet.  Alustuseks räägiksin paar sõna tänasest majandusolukorrast ja hinnastabiilsusest euroalal. Hea uudis on see, et nii maailma kui ka euroala majandus taastub langusest oodatust kiiremini. Kasv on küll aeglasem kui enne kriisi, kuid märksa kiirem kui aasta tagasi prognoositi. Erasektori kindlustunne on tugev ning soodustab eratarbimise ja investeeringute  kosumist.